
ENGLISH SUMMARY 


The title of this work may be literally translated into English as Freedom and 
Discrimination: The Challenges of Women in Zambia. The work addresses the 
state of gender relations in Zambia and the wider southern African society 
in which women’s rights are constrained by age-old traditions and beliefs. 
It is a topic with current relevance within the Zambian context where 
issues of women’s rights ate increasingly becoming crucial. The authot’s 
main line of argument is that traditional belief systems and practices have 
shaped people’s perceptions of women and their role in society. These 
practices undermine the status of women and fail to accord women and 
girls opportunities to realise their potential by restricting their participation 
in politics, education and in modern careers, most of which are predicated 
on one acquiring a good education. The author argues for more inclusive 
practices in which women play a greater role in all aspects of life than is 
currently the case. If this happens, the author argues, it will lead to greater 
well-being of individuals and society at large. 


MAU OYAMBA 

Anthu a mmaiko ambili pa dziko lapansi amakhala akulankula pa kusiyana 
kumene kulipo pakagawidwe ndi kagwilidwe ka nchito pakati pa azimai ndi 
azibambo. Azimai amagwila nchito zimene zimachedwa zacikazi ndipo 
azibambo nawonso amagwila nchito zomwe amati zacimuna. Azibambo 
amadziwika kuti ndi anthu amphamvu ndipo amagwila nchito zolimba 
monga kukumba miyala pa migodi, kutema mitengo ndi zina zotelo. 
Azimai nawonso nchito zao ndi kufuna cakudya, kusamala nyumba zao 
ndi kusunga ana. Mutahhery (1992) ananena kuti anthu ophunzila ena 
monga P/ato anazindikila kuti kusiyana pakagwilidwe ndi kagawidwe ka 
nchito pakati pa azimai ndi azibambo kunali kosayenela mpang’ono ponse 
cifukwa azimai nawonso anali ndi mphamvu yogwilila nchito ndi kucita 
zinthu zambili zimene azibambo anali kucita. Iye anaona kuti mkhalidwe 
wopondeleza azimai umacitika cifukwa cakuti azibambo sanali kufuna kuti 
mkazi akhale ndi mphavu ndiponso ufulu womwe iwo anali nawo. Iwo 
amaona munthu wamkazi ngati kuti ndi cinthu cao cosunga kapena tinene 
kuti ngati ciweto cao. Cifukwa ca maganizo otele pakati pa azibambo, 
anthu ambili anaganizapo nayamba kukambilana ndi kulemba nkhani ndi 
mabuku onena za kusiyana kumene kulipo pakati pa azibambo ndi azimai. 
Negakhale Aristotle anavomeleza zimene Plato analemba, kuti azimai anali 
ndi nzelu zolingana ndi azibambo ndipo angathe kugwila nchito zimene 
zinali kuchedwa zacimuna. Iye anatsimikiza kuti kusiyana pakati pa 
azibambo ndi azimai kunalipodi cifukwa cakusiyana kwa kalengedwe ka 
matupi awo. lye ananena kuti, azimai ali ndi mathupi ofewa ndipo 
osalimba koma azibambo ali ndi mathupi olimba. Ananenanso kuti 
kusiyana kumapezekanso pa luso lopanga zinthu ndi nchito zimene 
mitundu twiliyi imafunika kugwila. 

Gyimah (2009) anaona kuti panalibe phindu kuti mzimai akhale 
wopondelezedwa panchito ndi panyumba. Cifukwa ca ici, iye anayamba 
kulankhula pa ubwino woti azimai akhale ndi ufulu ndi mutendele wogwila 
nchito zimene azibambo anali kugwila mmalo osiyanasiyana mu umoyo 
wao. Pepala limeneli lalembedwa kuti lisonyeze kusiyana kumene kulipo 
pa kakambidwe, kalembedwe, kagawidwe ka nchito ndi kacitidwe kazinthu 
pakati pa azimai ndi azibambo mmalo monga, mmasukulu, mzipatala, 
mmidzi, pamiseu ndi malo ena ambili padziko lapansi makamaka mdziko 
la Zambia. Ponena zakusiyana kumeneku tidzayesanso kuonetsa kusiyana 
kwa ufulu ndi mtendele pakati pa azimai ndi azibambo mmaiko ndi 
mumakontineti ena pa dziko lapansi. Potsiliza, tidzakamba za ubwino 

umene dziko la Zambia lingapeze ngati lipitiliza kupatsa azimai mphamvu 
ndi ufulu wocita zinthu ndi kugwila nchito zimene azibambo amagwila. 


UFULU WACIBADWIDWE 

Ufulu ndi cinthu cofunikila kwambili pa dziko la pansi makamaka pakati 
pa azimai ndi azibambo. Anthu amene ali ndi ufulu wa cibadwidwe 
sapondelezedwa ndi anthu anzawo kapena boma limene lili pa ulamulilo 
ngati iwo akudziwa kufunikila kwa ufulu umenewu. Anthu amene 
amadziwa kufunikila kwa ufuluwu amathandiza dziko lawo kukhala mwa 
mtendele. Ici cimasonyeza kuti ufulu ndi mtendele zimayendela pamodzi 
kuti dziko litukuke. Ncifukwa cake sipafunika sankho pakati pa azimai ndi 
azibambo pa kagwilidwe kanchito kapena kakambidwe kamaganizo kuti 
dziko lillonse litukuke. Mmaiko ambili, azimai amapambana azibambo 
pakuculuka ngakhale kuti iwo amapeza mavuto osiyanasiyana kupata ufulu. 
Mavuto amenewa sapezeka mmaiko osauka okha komanso mmaiko 
olemela. Monga ananenela Tiondi (2001) “azimai ndiwo amalima cakudya 
cambili padziko lapansi. Mwacitsanzo, m’madela a ku mwela kwa Africa ndi 
ku Caribbean, azimai amalima cakudya cokwanila 80% cofunikila 
mmabanja awo. Ku Asia, azimai ndiwo amalima ndi kukolola cakudya 
cokwanila 50%. Kudela la Latin America, azimai amalima cakudya 
cokwanila mumabanja awo ndipo amasunga nkhuku ndi ziweto zina.” 
Koma ngakhale zili tele, azimai sapatsidwa cithokozo comwe iwo 
amayenela. Ndiponso, nthawi zina, azimai sapatsidwa malipilo alionse 
panchito imene amagwila ndipo ngati apatsidwa malipilo, malipilowo 
amakhala ocepela kwambili kulingana ndi nchito yomwe iwo amagwila. 
Ngakhale zonsezi zimacitika tele, azimai ambili sadziwa kuti kuli 
mabungwe amene iwo angapiteko kukadandaula cifukwa ambili mwaiwo 
sadziwa za ufulu wacibadwidwe umene ali nawo. 

Vuto lina limene azimai amapezana nalo ndilakuti samapatsidwa 
thandizo lokwanila monga ngati zipangizo zolimila ndiponso mbeu zoti 
abyale ngakhale kuti iwo ndi amene amagwila nchito ya ulimiyi. Shuh 
(2010) ananena kuti azimai ndi atsikana amagwila nchito kupambana 
azibambo koma malipilo awo amakhala ocepa kwambili kotelo kuti 
m’malo moti umoyo wao upite patsogolo, iwo akhala ovutika ndi kusauka 
pa umoyo wao wonse. Zonsezi zimacitika cifukwa azimai ambili sadziwa 
kuti ali ndi ufulu wodandaula ngati sanakondwele ndi malipilo kapena 
makambidwe a anthu pa nchito yao. Kusiyanitsa kagawidwe kanchito 

pakati pa azimai ndi azibambo kumasowetsa ufulu ndi mtendele woti 
azimai akhale ndi zinthu zaozao zoti zingawathandize kusunga mabanja 
awo ndi kukhala ndi umoyo wa bwino. 

Kustyana kwa kagawidwe kanchito ndipo kusowa kwa ufulu kumene 
kulipo pakati pa azimai m’madela ambili padziko lapansi kumapezekanso 
pakati pa asilikali. Mmaiko ambili Mkulu wa asilikali amakhala mwanuna 
kapena cifukwa cakuti azimai amadziwika kuti ndi anthu ofoka ndiponso 
kuti okonda kukambakamba kotelo kuti sangathe kugamula mlandu 
kapena kusunga cinsinsi ca dziko lao. Chambers (2002) analemba kuti 
azimai ndi anthu amene amadziwika kuti ndi amulomo, okambakamba 
kotelo kuti amafunika amuna olimba kuwakwanitsa. Ici cimasonyeza kuti 
mutundu wa azimai unapatulidwa kale ndi mwambo wa makolo kukhala 
mtundu wokambakamba. Ncifukwa cake azibambo amapatsidwa udindo 
wotsogolela anzao panchito zoteteza maiko ao. Kambili azimai 
amapatsidwa udindo wapansi ndipo samaitanidwa mmene aitanila 
azibambo amene ali ndi udindo wolingana ndi wawo. Mwacitsanzo, ngati 
msilikali wacimuna ndi sajenti, amaitanidwa kuti sajenti cabe. Koma ngati 
sajenti ndi mkazi, amaitanidwa kuti sajenti wamkazi. Cimodzimodzi 
kapokola wamwamuna ndi kapokola cabe, koma ngati ndi wamkazi 
amaitanidwa kuti kapokola wamkazi. Kusiyanaku pakaitanidwe ndi njila 
imodzi yofuna kusonyeza kuti pali kusiyana pakati pa azibambo ndi azimai 
ndiponso kuti kusiyanaku kumapezekanso mmalo anchito. Simwinga 
(2006) anapatsa zitsanzo za mmene anthu amaitanila mfumu yacikazi mu 
ciTonga kuti Stbbuku Mukainiu. Citsanzo ici cingayelekezedwe ndi m’mene 
Angoni a ku Chipata amaitanila mfumu yacikazi, kuti mfumukazi. Kenaka, 
kuitana anthuwa motele nkufuna ndithu kuonetsa kusiyana pakati pa 
azimai ndi azibambo. 

Malo ena amene sankho limapezeka mkaitanidwe ka anthu ogwila 
nchito ndi mzipatala. Kalelo adokotala anali amuna okhaokha mmaiko 
ambili. Koma popeza kuti nthawi ino tili ndi adokotala akazi, anthu sanena 
cabe kuti adokotala koma amati adokotala akazi a uje, nachula dzina. 
Cikhulupilo ceniceni cakuti dokotala wamkazi angagwile nchito kulingana 
ndi dokotala wammuna palibe. Anthu ambili amafuna kuonedwa ndi 
dokotala wammuna ngati two adwala. Cimodzimodzinso, nchito ya unasi 
inali kugwilidwa ndi azimai mzipatalaa Koma masiku ano, mzipatala 
mumapezeka manasi amuna. Nawonso amuna saitanidwa cabe kuti anasi, 
koma anasi amuna kusonyeza kuti nchito imene iwo amagwila ndi nchito 
yogwila akazi. Kakambidwe kotele ndi njila imodzi yofunitsitsa ndithu 

kusonyeza kuti pali kusiyana pa nchito za azimai ndi nchito za azibambo. 
Ici cimasonyeza kuti mau amene anthu amagwilitsa nchito pofuna kunena 
za nchito za azimai kapena azibambo nawonso amasonyeza sankho. 
Tinganene kuti mau nawonso ali ndi mphamvu zodyetsa sankho pakati pa 
azimai ndi azibambo. Mhute (2008:60) mu pepala lomwe analemba 
lochedwa Language and Gender nayenso anasonyeza kusiyanaku poyelekeza 
mmene maiko apadziko lapansi amaitanidwa. Iye anena kuti maiko ambili 
pa dziko lapansi amadziwika ndi mlowa malo wacikazi womwe uchedwa 
‘she’ mcingelezi, kusonyeza ulemu umene anthu akazi amapatsidwa. Izi 
zikutsutsana ndi zinthu zimene zimacitika pa umoyo wa azimai cifukwa 
amene amalamulila maiko ambili ndi azibambo osati azimai. Zonsezi 
zikusonyeza kupondelezedwa ndi kusazindikila ufulu wacibadwidwe 
umene azimai ali nawo mdziko lao ndiponso pa zinchito. Kusiyana pakati 
pa azimai ndi azibambo kumapezekanso pakalembedwe ka mabuku, 
makalata ndi zina zace. 

Olsson (2000) anafufuza kusiyana kwa kalembedwe ka makalata 
acidziwitso pakati pa azimai ndi azibambo amene ali ndi udindo. Iye 
ananena kuti, pali kusiyana pakalembedwe ka makalata a cidziwitso pakati 
pa azimai ndi azibambo. lye anati azimai amalemba makalatawa ndi ulemu 
wopitilila malile kupambana azibambo. Kusiyanaku kungakhale cifukwa 
cakuti azimai amakula ndi phunzilo lonena kuti amafunika kupeleka ulemu 
kwa anthu akuluakulu ndiponso kwa amuna. Izi zimapezeka kwambili 
mmabanja a mu Africa ndi madela ena a ku Europe. Mwacisanzo, 
kumwela kwa dziko la Italy, atsikana amaphunzitsidwa kuti safunika 
kulankhula mokuwa ndipo amafunika kugwila nchito zapanyumba monga 
kusesa pakhomo, kuphika ndi kusunga ana anzao, ngakhale kuti masiku 
ano mkhalidwe umenewu uli kusintha pang’ono pang’ono. 

Kusowa ufulu wacibadwidwe pakati pa azimai kalelo  kunali 
kupezekanso panchito yolemba mabuku ndi nkani zosiyana siyana. 
Akalemba akazi samaloledwa kuulula maina ao enieni posindikiza zolemba 
zao. Iwo anali kuwopa kuti anthu adzasula zolemba zao cifukwa cakuti 
nchito yolemba inali kudziwika kuti ndinchito ya amuna. Ici cikutanthauza 
kuti zolemba zao sizikadakhala ndi phindu cifukwa anthu sankawelenga 
zolembedwa zao. Azimai amaopanso kupondelezedwa ndi kunyozedwa 
pazolemba zao ngati anthu atadziwa kuti zolembedwazo zinalembewa ndi 
mkazi. Pofuna kuteteza vuto limeneli, azimai ambili anali kugwilitsa nchito 
maina a cibwana kapena maina acimuna. Mwacistanzo, mmodzi mwa 
azimai amene anagwilitsa maina acimuna pazolemba zake ndi Anna Evans 

amene anadziwika ndi dzina loti George Elor. Iyeyu analemba mabuku 
monga Adam Bede lomwe linasindikizidwa mcaka ca 1859, Silas Marner 
imene inasindikizidwa mcaka ca 1861 ndi The Mill on the Floss imene 
inasindikizidwa mcaka ca 1860 (www.webdesignschoolguide.com/.../10 
famous females). 

Winanso mlembi amene anagwilitsa nchito dzina lacimuna ndi Alice 
Bradley Sheldon yernwe anadziwika ndi dzina loti James Tiptree. Tye anacita 
zimenezi cifukwa zolemba zake zinakhuza maphunzilo a sayansi (science). 
Sayansi imadziwika kuti ndi phunzilo la amuna. Iye analemba mabuku 
monga Birth of a Sales Man limene linasindikizidwa mcaka ca 1968 ndi 
Worm Worlds and Otherwise limene linasindikizidwa mcaka ca 1975. Iyeyu 
amaopa kuti anthu akadziwa kuti ndi mkazi amene analemba mabuku 
amenewa, iwo adzawasula ndipo sadzakhulupilila zolemba zake. Winanso 
mlembi amene anasintha dzina lake ndi Charrotte Bronte amene anagwilitsa 
nchito dzina loti Currer Bell ndipo ndiye analemba buku lochedwa Jane Eyer 
limene linasindikizidwa mcaka ca 1859, (www.webdesignschoolguide.com 
/.../10 famous females). 

Kusintha mainaku pakati pa alembi akazi inali njila imodzi yozibisa ku 
anthu owelenga kuti mabukuwo analembedwa ndi munthu wamkazi. 
Ngakhale zinali tele paciyambi colemba mabuku ao, patsogolo pake, anthu 
anadziwa maina ao azoona, ndipo anapitilizabe kuwelenga mabuku kapena 
nkhani zao cifukwa anali atadziwika kale kuti zolemba zao zinali zocititsa 
cidwi. Zitsanzo zimene zapelekedwa pamwambapa zikusonyeza kusowa 
cikhulupililo mwa azimai ndiponso kusadziwa ufulu wacibadwidwe umene 
azimai ali nawo. Cinanso ndi cakuti azimai ambili anavomela kuti mtundu 
wao ndi mtundu wofoka, wopanda nzelu ndipo wokonda kukambakamba 
zinthu zopanda mutu. Ndi cifukwa cake alembi amenewa anafuna 
kudziwika ndi maina acimuna. Ngakhale zinali telo, nyumba zosindikiza 
zolembedwa zinasunga cisinsici ndi kuthandiza azimai kusintha maina awo 
ndipo iwo anasindikiza zolembedwazo. Ici cinathandiza kutsegula nijila yoti 
azimai akhale ndi ufulu wolemba ndi kutengako mbali pazocitika zina 
monga ndale mmaiko awo. 

Ndale ndicithu cimodzi cimene anthu ambili amafuna kutengako mbali. 
Mmaiko ambili, azibambo ndiwo amene amatengako mbali m’ndale. Ross 
(2000) analemba pepala pa mkhalidwe umene ulipo pakati pa azimai ndi 
azibambo, pa nthawi ya ndale ndipo mmene atolankhani amacitila lipoti. 
Cigawo ici cinena mmene atolankhani amaitanila azimai amene 
amatengako mbali m’ndale nthawi ya kampeni. Iyeyu amanena kuti 

atolankhani amasiyanitsa mmene amaitanila azimai ndi azibambo mu 
malipoti awo. Mmalo mopeleka lipoti pazinthu zenizeni zimene azimai 
akambapo, two amafunafuna zinthu zimene zilibe kumutu pofuna 
kupondeleza azimai. Atolankhani amakonda kulemba pakavalidwe, kapena 
kaonekedwe ka mkazi amene akutengako mbali mndale mmalo molemba 
zazinthu zimene iye wanena. 

Nthawi zinanso panthawi yakampeni, atolankhani amafuna kuonetsa 
monga kuti matupi a azimai anapangidwila azimuna. Ngakhale kuti mkazi 
amazipatsa ulemu, atolankhani amacotsapo ulemu nayamba kunena zinthu 
zokhuza ukazi wake. Nthawi zina pofuna kugonjetsa azimai amene 
amakonda kusintha sintha magulu andale, iwo amagwilitsa nchito mau 
onena kuti ndi wodwala kapena kuti alibe mwambo. Vuto lina ndilakuti, 
ngakhale azimai anzao amanena mau onyoza mmalo moti ateteze anzao. 
Nawonso atola nkhani acikazi, sanena zinthu zabwino pa azimai amene 
atengako mbali mndale kapena kulamulila mdziko. 

Tikaona bwinobwino za ndale mmaiko ambili, tiona kuti azimai amene 
atengako mbali ndiocepa kwambili. Ndi cifukwa cakenso azimai amene ali 
ndi udindo wa ulamulilo mmaiko ambili ndi wosakwanila makhumi atatu 
(30). Pamaiko okwanila 195 pano pa dziko lapansi azimai cabe okwanila 19 
ndiwo ali paudindo wotsogolela maiko ao. Mu Aftica, azimai osapitilila 
atatu ndiwo ali pa udindo wotsogolela maiko awo. Ku mwela kwa Africa, 
kucokela mcaka ca 2012 kufika mcaka ca 2014, dziko la Malawi ndi dziko 
lokha limene linali ndi mtsogoleli wamkazi. Dziko la Zambia silinakhalepo 
ndi Mtsogoleli wa dziko wamkazi kucokela pamene linatengela ufulu 
meaka ca 1964. 


MAU OBWELETSA SANKHO MNDALE MU ZAMBIA 
Dziko la Zambia lili ku mwela kwa kontineti ya Africa ndipo 
ndilozungulidwa ndi maiko okwanila asunu ndi atatu. Maiko amenewa ndi 
Angola, Tanzania, Malawi, Zimbabwe, Botswana, Namibia, Mozambique 
ndi Democratic Republic of Congo. Dziko la Zambia ili ndi zigawo 
zokwanila khumi. Zigawo zimenezi ndi Central, Copperbelt, Eastern, 
Luapula, Lusaka, Muchinga, Northen, North-western, Southern ndi Western 
province. Mu Zambia muli anthu okwanila pafupifupi zikwi khumi ndi 
tutatu (13 miltyoni). Ambili mwa anthu amenewa ndi azimai. Ngakhale 
azimai ndi oculuka, azimai amene amatengako mbali mndale ndi ocepa. 

Mwale (2012) analemba pepala lonena za azimai amene anasankhidwa 
kukhala a phungu mnyumba ya malamulo mdziko la Zambia. Azimai 
okwanila 20 cabe pa anthu 158 ndi amene anapatsidwa udindo wokhala 
aphungu mnyumba ya malamulo mdziko la Zambia. Ici cikutanthauza kuti 
aphungu 138 ndi azibambo. Kucepa kwa nambala ya azimai mnyumba ya 
malamulo kukusonyeza kuti ndale simalo kapena nchito ya azimai. Azimai 
ndi azibambo sapatsa ulemu kwenikweni mkazi amene akutengako mbali 
ku nkhani ya ndale. Pofuna kugonjetsa mzimai, azimuna ambili 
amagwilitsa nchito mau onyoza. Ambili amanena azimai amene atengako 
mbali m’ndale kuti ndi mahule kapena acimasomaso. Ena amanena azimai 
otele kuti ndi opanda mwambo. Simwinga (2006) anapatsa zitsanzo za 
mau amene azibambo ambili amagwilitsa nchito ponena mkazi amene 
amatenga mbali m’ndale. Iye ananena kuti mkazi amene amatengako mbali 
m’ndale amaitanidwa kuti hule, osakwatiwa bwino kapena opanda 
mwambo. Cifukwa cogwilitsa nchito mau otele, azimai ambili samatengako 
mbali m’ndale kotelo kuti ufulu weniweni woti iwo atengeko mbali 
kupanga malamulo ndi wocepa. Mau otele amabweza kumbuyo citukuko 
ca dziko. Miti (2008), ananena kuti munthu aliyense ali ndi ufulu wokamba 
zakukhosi kwake ndipo munthu amene alibe ufulu wokamba zakukhosi 
kwake sapeza cisangalalo pa ufulu wina uliwonse. Kucepa kwa azimai 
kumapezekanso pamalo anchito. 


KUSIYANA KWA UFULU WA NCHITO MU ZAMBIA 
Azimai ndi azibambo mdziko la Zambia amagwila nchito zosiyanasiyana. 
Monga madela ena onse padziko lapansi, azimai ndi atsikana ambili mu 
Zambia ndiwo amene amasunga ana ndi kufuna cakudya pa nyumba. 
Kagwilidwe ka nchito pakati pa azimai ndi azibambo kamasiyana malinga 
ndi malo amene anthuwa amakhala. Azimai ndi azibanbo ena amakhala 
mmidzi ndipo nchito zimene amagwila zimalingana ndizofunikila za malo 
amenewo. Gulu lina la azimai ndi azibambo limapezeka mu matauni ndipo 
nchito zimene anthuwa amagwila zimalingana ndi zofunikila za malowo. 
Ngakhale kuti pali kustyana pa mtundu wanchito pakati pa anthu okhala 
m’matauni ndi mmidzi, kusiyana kwenikweni pakati pa azimai ndi 
azibambo kumapezeka pa kagawidwe ndi kagwilidwe kanchito. 


Kusiyana kwa Ufulu Wanchito 

Azimai ndi azibambo mu Zambia ali ndi ufulu wosiyana ndipo 
amagwilanso nchito zosiyana. Gawo ili la pepala lidzayesa kulongosola 
zakusiyana kumene kulipo pakati pa azimai ndi azibambo ndiponso pakati 
pa atsikana ndi anyamata, pakagwilidwe ka nchito mmanyumba ndi malo 
ena. Lidzayesanso kunena pa mavuto amene magulu amenewa amapezana 
nawo ndiponso kusiyana kumene kulipo pa nkhani makamaka ya ufulu 
wacibadwidwe pakati pao. 

Kulingana ndi mitundu ya anthu ambili mu Zambia, mai ndiye amene 
amafunika kusunga nyumba. Kutanthauza kuti amafunika kusesa 
pakhomo, kusunga ana, kuona kuti zonse zofunikila pakhomo zilipo (Miti 
2002). Ngati panyumba pali atsikana, mai amafunika kuphunzitsa anawo 
mkhalidwe wabwino kulingana ndi mwambo wa makolo awo. Mai 
amafunikanso kuphunzitsa ana kugwila nchito zomwe zimadziwika kuti 
ndi zacikazi. Mwana wamkazi amafunika kudziwa nchito monga kutsuka 
mbale, kusesa pakhomo, kucapa zovala zake ndi za abale ake, kuphika 
cakudya ndi kusunga ana anzake adakali wamng’ono. Mmalo ena monga 
mmidzi, mwana wamkazi amaphunzila kudzuka mmamawa kukatunga 
madzi ogwilitsa nchito panyumba. Amaphunzitsidwa kukhala ofatsa, 
odzicepetsa ndipo waulemu cifukwa cakuti ndi mkazi. Mwana mwamuna 
nayenso aphunzitsidwa kuti amafunika kukhala olimba mtima, 
wamphamyvu ndipo amayenela kugwila nchito monga zotema nkhuni, 
kulima madimba ndi kumanga nyumba, nkhokwe ndi zina zotelo. 
Maphunzilo amenewa ndi ciyambi cosonyeza sankho pakati pa atsikana 
ndi anyamata kotelo kuti akakula ndi kutha msinkhu, atsikana 
amakhulupilila kuti iwo sangagwile nchito za anyamata ndipo anyamata 
naonso amakhulupilila kuti ali ndi mphamvu kupambana atsikana ndipo 
sangagwile nchito zacikazi. Mwacitsanzo, mwana mwamuna amauzidwa 
kuti ‘ndiwe mwamuna osacita ngati wamkazi kulila lila’. \ci cimatanthauza kuti 
kulila ndi kwa mwana mkazi osati mwamuna. Kulingana ndi makambidwe 
otelewa, mwana mwamuna amafunika kukhala olimba mtima ndipo misozi 
yake siifunika kuoneka kwa anthu. Citsanzo colingana ndi ici cinapatsidwa 
ndi Mhute (2008) amene ananena kuti mu ciShona ana amuna amawauza 
kuti asamacite zinthu ngati ana akazi. Cifukwa ca kakambidwe kotele ana 
amuna amayamba kuyankhula ndi udindo adakali ndi zaka zocepa. Iwo 
amakula ndi mtima wacikhulupililo pa nchito zao. Ana akazi amakula ndi 
mantha ndipo wopanda cikhulupililo pa nchito zao. 

Nthawi zina, Makolo ndiwo amadzetsa sankho pakati pa ana akazi ndi 
amuna cifukwa ca kakambidwe kawo. Iwo amakonda kugwilitsa nchito 
mau onena kuti “osakonda kupexeka ku cipinda cophikilamo cakudwa ndive 
mnyamata.” Mau amenewa nthawi zina amadzetsa vuto pa umoyo wa ana 
amuna cifukwa amacoka panyumba yamakolo awo osadziwa kuphika 
kapena kucapa. Cifukwa caici nthawi ikakwana yoti iwo ayambe umoyo 
wodzikhalila okha amakwatila msanga cifukwa anazolowela akazi 
kuwacitila nchito zimenezi. Cifukwa caici ena amaona akazi awo ngati 
anchito osati mthandizi wao. Pothela pake amacita nkhanza ndi 
kumanzunza mkazi waoyo. Ici cimakhala cinthu covuta kwambili mu 
umoyo wa mwana wamkazi cifukwa iye amauzidwa kuti afunika kusunga 
cikwati cake. Posadziwa kuti ali ndi ufulu wacibadwidwe iye amanzuzidwa 
nakhala cete kuti cikwati cake cisathe. 

Mwana wamkazi amabweletsa cikondwelelo kwa makolo ngati ali ndi 
mkhalidwe wabwino ndipo amagwila bwino nchito panyumba. Zikatelo 
bambo amati mwana wanga ndi wanchito ndipo waulemu. Koma ngati 
mwanayo wacita cinthu coipa kapena watenga mimba, amakhala mwana 
wake yekha mkazi, ndipo bambo amati “amwana cako catimvetsa manyazi. 
Sunaciphunzitse mkhalidwe wa bwino.” Ena azibambo amapilikitsa akazi awo 
apanyumba pamene sanacite coipa ciliconse. Mkhalidwe wotele umacitika 
cifukwa azibambo ena amaganiza kuti mkazi wao ali ngati cimodzi 
mwazinthu kapena katundu amene iwo ali nawo. Conco mzimai amasowa 
ufulu wokamba zakukhosi napitiliza kukhala wopondelezedwa pa nyumba 
pake cifukwa ca miyambo ina yamakolo ndi maphunzilo enanso amene 
amapitamo akamakonzekela zakasungidwe ka nyumba  smcikwati. 
Mkhalidwe wotelo ukupezekabe mmadela ena mu Zambia. Mmalo moti 
azibambo azisunga mabanja awo azimai ndiwo amasunga mabanja 
ndikufuna zofunikila zambili zapanyumba monga kulima cakudya. 

Azimai ndiwo amalima cakudya cambili mmidzi yao. Azimai ambili mu 
Zambia amagwila nchito maola okwanila khumi ndi awili (maola 12) 
kustyana ndi azibambo amene amagwila nchito maola cabe okwanila asanu 
ndi awili (maola 7) pa nchito ya ulimi. Ngakhale kuti azimai amagwila 
nchito maola ambili tele, malipilo awo amakhala ocepa kwambili. Nthawi 
yokolola mbeu zawo za mmunda, azibambo ena ndiwo amakhala 
patsogolo kutenga mbeu zija kukagulitsa. Pothela pake, two azibambo 
amatenga ndalama zambili napatsa akazi awo ndalama zocepa. Enanso 
amapanga ndondomeko ya zinthu zofunikila koma osafunsa akazi awo. 
Mkhalidwe umenewu umacitika kwambili mmidzi cifukwa ca mwambo wa 

makolo wonena kuti mkazi amafunika kusunga malamulo a mwamuna 
wace ngati afuna kusunga cikwati cake. Mwambo umenewu umapondeleza 
azimai kuti asakhale ndi ufulu wokamba ndiponso kukhala ndi zinthu zao 
zao monga azibambo. 

Ngakhale azibambo salima maola ambili, monga azimai, two ndiwo ali 
ndikatundu wambili. Alinso ndi ziweto ndi zida zolimila zambili. Azimai 
amakhala wopondelezedwa ndipo amapitiliza kukhala osauka. Zonsezi ndi 
zinthu zimene zimasowetsa mpata woti mwana wamakazi aphunzile. 
Popeza ndalama zimakhala zopelewela, azimai amauza ana akazi kuti 
adziwathandiza kugwila nchito kuti apeze cakudya cokwanila pa 
panyumba. Vuto limeneli limapititsa patsogolo kusadziwa kulemba ndi 
kuwelenga pakati pa ana akazi ndi kutinso adzikwatiwa adakali ndi zaka 
zocepa. Nawonso ana amenewa amapitiliza ndi mkhalidwe wamakolo awo 
wopondelezedwa ndipo wosowa ufulu wokhala ndi zithu zaozao. Ana 
amuna amapitiliza ndi maphunzilo awo kenaka kupeza nchito zabwino. 
Makolo amaiwala kuti kuphunzitsa mwana mkazi ndi kuphunzitsa dziko 
lonse cifukwa anthu amene amadzapeza phindu akaphunzila munthu 
wamkazi ndi ambili. 

Kusowa mpata wopita kusukulu pakati pa azimai and atsikana 
m’madela ena makamaka mmidzi mdziko la Zambia, kumabweza 
kumbuyo unyinji wa zokolola zao mminda. Cifukwa cosadziwa kuwelenga 
ndi kugwilitsa nchito zitsulo monga makompyuta, iwo amapitilizabe 
kugwilitsa nchito njila zakalimidwe zakale zimene  siziwaphindulila. 
Sadziwa njila zaulimi zatsopano, sadziwanso malonda amene iwo 
angatengeko mbali ndiponso mabanki amene amabweleketsa alimi ang’ono 
ang’ono ndalama zoti nkupititsa ulimi wawo patsogolo. Mwacitsanzo mu 
Zambia banki lochedwa Zambia National Comercial Bank (ZANACO) 
imathandiza alimi ang’ono ang’ono ndi ngongole kuti apititse patsogolo 
ulimi wao. Azimai amene sadziwa kuwelenga ndi kulemba amakhala 
ovutika ndipo umphawi kupita patsogolo. Cifukwa cosadziwa kuti ali ndi 
ufulu wopita kusukulu, umoyo wao umakhala wovutika ndipo wa 
umphawi kotelo kuti matenda monga a kaliondeonde amapitanso 
patsogolo. 


UFULU PA MATENDA A KALIONDEONDE (EDZI) 

Matenda a Kaliondeonde (Edzi) ndi matenda amene atsiliza anthu mmaiko 

ambili mu A/rica. Matenda amenewa amakhuza kwambili maiko amene ali 

kumwela kwa Africa. Anthu mazana ndi mazana akufa cifukwa codwala 
matenda amenewa. Anthu a mdziko la Zambia ndi amodzi mwa anthu 
amene akukhuzidwa ndi matendawa. Azimai ndi azibambo, atsikana ndi 
anyamata ndiponso ana akhanda naonso akukhuzidwa ndi matenda 
amenewa. Ngakhale kuti mbili ya matendawa inafalitsidwa mmadela ambili 
a mdzikoli, kuculuka kwa anthu amene ali ndi kacilombo ka matenda a 
kaliondeonde kuli kupitabe pastogolo. Malinga ndi cifufuzo cinacitika 
meaka ca 2012 mu Zambia, anthu opitilila mmodzi pa anthu Seven ali ndi 
matenda a kaliondeonde. Gulu la azimai ndi limodzi mwamagulu 
okhuzidwa ndi matendawa. Malingana ndi kufufuza kunacitika mcaka ca 
2012 mu Zambia, nambala ya azimai ndi atsikana azaka zobadwa pakati pa 
15 ndi 24 odwala matenda a kaliondeonde limapambana nambala ya 
azibambo ndi anyamata odwala matenda amenewa (Zambia Statistics, 
2012). Cimodzi mwazinthu zina zimene zimapangitsa kusiyana kwa 
nambalaku ndi vuto losowa ufulu wokamba pazinthu zimene iwo 
sanakondwele nazo. Ndiponso nthawi zina azimai amasowa mphamvu ndi 
ufulu wolankhula ndi azimuna awo kuti agwilitse nchito mphila 
(makondomu) pamene two sanakhutile ndi mayendedwe a azimuna ao. Ici 
cimasonyeza kuti azimai alibe mpata ndi mtendele kapena ufulu weni weni 
woti iwo nkudziteteza ku matenda amenewa. Azimai ndi amene 
amapezeka ndi matendawa kupambana azibambo cifukwa cakuti bungwe 
la likulu loyanganila pa za umoyo wa anthu mu Zambia linakhazikitsa 
lamulo lonena kuti mai aliyense amene ali ndi mimba amafunika kupimitsa 
kuti adziwe ngati alinako kacilombo ka Edzi kuti adziwe mmene mai ndi 
mwana angathandizikile nthawi yobeleka itafika. Lamulo_limeneli 
linakhazikizidwa pofuna kucepetsa infa pakati pa azimai kapena ana 
akhanda pa nthawi yobeleka ngati ali ndi kacilombo ka Edzi. Ncifukwa 
cake nthawi zina nambala ya azimai odwala matenda a Edzi imapitilila 
nambala ya azimuna. Popeza nambala ya atsikana ndi azimai odwala 
matenda a Edzi imapitilila nambala ya anyamata ndi azibambo ndiponso 
popeza azimai ambili ndiwo amagwila nchito za ulimi, njala ndi umphawi 
zimapitililanso patsogolo. 

Azimai amakhuzidwa kwambili ndi matenda a Edzi cifukwa ndi amene 
amasunga ana ndi nyumba. Ngati iwo adwala umoyo wa ana umakhala 
wosautsa kwambili. Nchifukwa cake pakati pa azimai ndi azibambo, azimai 
ndiwo amayesetsa kuyankhula ndi ana awo pa ubwino wozisunga ngati 
afuna kuti akhale ndi umoyo wautali. Amakhazika ana awo pansi ndi 
kuwaphunzitsa mmene anthu amatengela matendawa. Iwo amazindikila 

kuti ali ndi danga loyankhula ndi kuphunzitsa ana awo pa zoipa zimene 
zimapezeka ngati munthu wadwala matenda akaliondeonde. Nthawi 
zambili azimai ndiwonso amene amayamba kukambilana ndi azimuna awo 
pa nkhani ya matenda akaliondeonde pofuna kuwacenjeza okondedwa awo 
zamavuto amene matendawa amabweletsa pa nyumba. Ufulu wolankhula 
pamatenda amenewa ulipo pakati pa azimai ambili. Ndipo ngakhale 
azibambo nawonso alinawo ufulu umenewu ambili mwaiwo samalankhula 
ndi azikazi awo nkhani yokhuza matenda a Edzi ngakhale kuti 
ndiyofunikila kwambili mmabanja mwawo. Kusaonetsa utsogoleli 
umenewu pakati pa azibambo pa matenda a kaliondeonde kumabweletsa 
kubisana ngati mmodzi mwaiwo apezeka wodwala. Cifukwa ca mkhalidwe 
wotele azimai okwanila asanu odwala matenda amenewa anafunsidwa kuti 
afotokoze mmene iwo anadziwila kuti ali ndi matenda akaliondeonde. 
Awili mwa azimai amenewa ananena kuti sadziwa ndipo enanso awili 
ananena motele: 


1. Amuna anga ndiwo anandibweletsela matendawa. Iwo 
sanandidziwitse kuti ali ndi kacilombo ka Edzi. Pamene ine 
ndinapezedwa ndi kacilomboka iwo sanaoneke kudabwa ndipo 
anaulula kuti nawonso anali wodwala. 

2. Ine sindinadziwe kuti amuna anga ali ndi kacilombo ka Edzi. Ine 
ndinadziwa zakudwala kumeneku pamene ndinakhala ndi mimba 
kuti ndili ndi matenda akaliondeonde. Amuna anga sanandiuze 
ndinadziwila kucipatala. 


Mai wina ananena kuti: 


Amuna anga ndiwo anali pastogolo ndi nkhani yopimitsa cifukwa 
anadwala kwa ka nthawi. 


Cifukwa ca mantha onena za matenda a Edzi pakati pa azimai ndi 
azibambo kupititsa patsogolo matenda amenewa azimai ambili amadziwa 
zakudwala kwa amuna awo pamene matenda apita kale pastogolo. Ena 
samadziwa mpang’ono ponse mpaka imfa ya azimuna awo. Azimai ambili 
mu Zambia amadzipeleka kusunga azimuna awo ngakhale akudziwa 
zamatenda awo. Samataya mtima koma amayesa yesa kuwasamalila mpaka 
imfa. Koma azimuna ambili sasamalila azikazi awo ngati apezeka ndi 
matenda akaliondeonde. Ena mwaiwo amapilikitsa azikazi awo komanso 

ena samafuna kudziwa ngati ali nako kacilombo ka matenda akaliondeonde 
kapena ai. Azimai ambili nawonso samaulula ngati iwo ndiwo ayambilila 
kupezeka ndi matenda amenewa. Ufulu weniweni woti azimai azicingilize 
kumatenda akaliondeonde mmabanja palibe cifukwa ambili mwaiwo 
amawopa ngakhale kuuza azimuna awo kugwilitsa nchito makondomu 
ngati adziwa kuti azimuna awo ali ndi tusumbali. Ambili mwa azimai 
amafela mkati cifukwa cofuna kusunga cikwati cao. Izi zimacitika pakati pa 
azimai ambili mmadela osiyanasiyana mdziko la Zambia. Pofuna kuthesa 
vutoli, zipatala zaboma zambili mu Zambia zilimbikitsa kunena kuti 
mzimai amene ali ndi pakati afunika kupimitsa matenda a Edzi pamodzi 
ndi mwamuna wake. Ici cimathandiza akwati kudziwa za umoyo wao 
pamodzi. Mfundo imeneyi yathandiza kulimbitsa mabanja ndi kucepetsa 
kupasuka kwa mabanja cifukwa anansi kuzipatala amapeleka malangizo a 
mmene anthuwa amayenela kuzisunga ngati iwo apezeka ndi matenda 
amenewa. 

Kusowa ufulu pakati pa azimai pa nkhani yokhudza umoyo wao, kuli 
kucepa pang’ono pang’ono cifukwa nkhani yokhudza matenda a Edzi 
yafalitsidwa mmadela ambili mu njila zosiyanasiyana. Ngakhale ndi 
mmasukulu momwe anyamata ndi atsikana akuphunzila pa zaufulu 
wolankhula ndikudziwa za umoyo wao pa nkhani ya matenda a Edzi. 


MWAMBO NDI MAU OBWELETSA SANKHO 
MMASUKULU 

Masiku akumbuyoku, mwana wamkazi sanali kuvomelezedwa kupita 
kusukulu. Anali kuuzidwa kuti abisale ngati olemba maina a ana apita 
mmanyumba kulemba maina. Ncifukwa cake zaka zakumbuyo nambala ya 
ana akazi amene anali kupita kusukulu inali yocepa. Ngakhale masiku ano, 
makolo ena savomeleza kuti ana awo kupita patsogolo ndi maphunzilo. 
Mwana wamkazi akatha msinkhu makolo ena akwatilitsa mwanayo kuti 
apezeko ndalama kapena cifukwa coopa kuti mwana wawo akapitiliza 
kupita kusukulu two sadzapeza phindu liliyonse cifukwa azafunika 
kumulipilila kusukulu. Nthawi zinanso ngati panyumba pali mwana 
wamkazi ndi wammuna, mwana wamkazi sapatsidwa ufulu ndi nthawi 
yokwanila kuti awelenge cifukwa amafunika kuthandiza kapena kugwila 
nchito zomwe zinapasidwa kwa iye. Kulingana ndi mwambo wa makolo, 
Mwana wamkazi ayenela kukhala ofatsa. Sayenela kukambakamba. 
Cifukwa ca mwambo wotele, ana akazi amakula osadziwa kuti ali ndi ufulu 

wopita kusukulu. Nthawi zina anyamata amanena mau onyoza, koma 
cifukwa ca mwambo, iwo amakhala cete kuopa kuti angawaone ngati 
opanda ulemu. Aphunzitsi ena nawonso amasula zolankhula zimene 
anyamata amanena pofuna kupondeleza atsikana. Iwonso amatsata 
mwambo wonena kuti mwana wamwamuna amafuninka kukhala olimba 
ndipo opanda cibwana ndi mwana wamkazi ngati akufuna kuti apatsidwe 
ulemu. Cifukwa ca mwambo umenewu, ana ena akazi amakhala osamasuka 
kutengako mbali ngati aphunzitsi aphunzitsa mukalasi. 

Ana amuna nawonso amasowa ufulu pasukulu ngati sacita bwino. 
Aphunzitsi amawakalipila anyamata pamaso pa atsikana nawauza kuti 
“ndive muamuna ufunika kuikapo nzelu pasukulu ngati ufuna ukakhale bwino 
mtsogolo.” Mau amenewa amabweletsa sankho ndi kucotsa ufulu wopita 
patsogolo ndi maphunzilo pakati pa atsikana ndi anyamata. Ici cimaonetsa 
kuti mwana wamkazi safunika kukhala bwino, ndipo sukulu ilibe phindu 
kwa iye. Neifukwa cake atsikana ambili saikako nzelu ku maphunzilo 
monga masamu ndi sayansi. Iwo amaona kuti maphunzilo amenewa ndi 
okhalila anyamata kotelo kuti ngakhale mwai wogwila nchito zimene 
anyamata amagwila ali nawo, iwo posaika nzelu ku phunzila maphunzilo 
amenewa, amadzimana mwai iwo wokha wogwila nchito za pamwamba. 

Mkhalidwe uwu umapititsa pastogolo kucepa kwa ana akazi amene 
amafuna kupikisana ndi anyamata makamaka mumaphunzilo monga 
masamu ndi sayansi. Negakhale atsikana ena ali ndi nzelu kupambana 
anyamata, two amapewa maphunzilo amenewa cifukwa camaganizo onena 
kuti maphunzilowa ndi a amuna. Mwacitsanzo pa sukulu yayikulu ya mu 
Zambia yochedwa University of Zambia, atsikana ocepa kwambili ndi amene 
amalowa mu sukulu ya Natural Sciences kuphunzila za ukatswili wazitsulo 
zostyanastyana kapena za udokotala. Zonsezi zimacitika cifukwa 
cosathandiza atsikana kukhala ndi cidwi mumaphunzilo amenewa. 
Atsikana amene amakwanitsa kupita patsogolo ndi maphunzilo samafuna 
kutengako mbali kuphunzila maphunzilo amene amadziwika kuti ndi 
acimuna. Neifukwa cake ambili mwaiwo amagwila nchito zimene 
zimadziwika kuti ndi za cikazi. Nchito zimenezi ndi nchito monga za 
unasi, uphunzitsi ndi ulembi. 

Kustyana kwa ufulu pakati pa ana amuna ndi ana akazi pa nkhani ya 
maphunzilo kumacitikanso mmabanja. Pa banja pamene pali mwana 
wamkazi ndi wammuna, mwana wammuna samapatsidwa nchito ili yonse 
akakomboka kusukulu. Iye ali ndi ufulu wopitiliza kuwelenga kapena 
kukasewela ndi anzake. Koma mwana wamkazi alibe ufulu wotele popeza 

iye ayenela kugwila nchito zimene zinapatsidwa kwa iye ngati mwana 
wamkazi. Amafunika kutsuka mbale, kusesa pakhomo, kuphika ndi nchito 
zina zotele (Simango 2002). Ici cimatanthauza kuti ngati anawa apatsidwa 
nchito kusukulu yoti akalembele kunyumba, mwana wamkazi sadzakhala 
ndi nthawi yokwanila kucita nchitoyi. Conco mwana wammuna amakhala 
ndi nthawi yaikulu yoti tye alembe nchito imene wapatsidwa. Kusiyanitsa 
kwa kasungidwe ka mwana wamkazi ndi wammuna nakonso 
kumalepheletsa mwana wamkazi pa sukulu. Cifukwa cosowa ufulu 
wolankhula pakusiyanaku, ana akazi ambili amalephela mayeso. Vuto 
limeneli limapititsa pasogolo umphawi mu umoyo wa anawa ndipo 
kumabweletsa sankho pakati pa ana akazi ndi ana amuna pakasankhidwe 
ka nchito. Ngakhale kuti nthawi zina ana ena acikazi amapeza mavuto 
otele, ena mwaiwo saikako nzelu kuzokamba za anthu, iwo amaika nzelu 
kumaphunzilo awo napambana mayeso ndi kupita ku ma koleji kapena ku 
masukulu apamwamba a ku yunivesiti. 

Atsikana nthawi zina amapeza vuto lasakho kucokela ku ana asukulu 
anzao makamaka anzao anyamata. Izi zimacika ngati mwana wacikazi 
apambana anzake onse mu kalasi. Ana acimuna amafunafuna mlandu woti 
acotse ufulu ndi mtendele wa mwana wacikazi pomagwilitsa nchito mau 
onena kuti wagwilitsa nchito thupi lake kuti azipatsidwa ma malikisi 
abwino. Izi zimanenedwa pofunitsitsa kuonetsa kuti mwana wamkazi 
sangapambane mwana wammuna. Mau amenewa amacotsa ufulu womwe 
mwana wamkazi afunika kukhala nawo pa sukulu. Ana akazi ena naonso 
samafuna kulimbitsa mzawo pamene mau onyoza otele akukambidwa. 
Iwonso kambilimbili amathandiza anyamata kulankhula zinthu zosayenela 
pa mzawo. Neifukwa cake cidani sicitha pakati pa azimai cifukwa 
cosagwilizana. 

Kusowa ufulu ndi mtendele pakati pa atsikana mmasukulu apamwamba 
kumapezekanso mu timabungwe totsogolela anzao. Anyamata ambili ndi 
amene atnapatsidwa mpata wotsogolela anzawo. Atsikana amene 
amaimilila anzao ndi ocepa kwambili cifukwa ana asukulu ambili 
mmasukulumu ndi amuna ndipo iwo  sakhulupilila kuti mstikana 
angakwanitse kuwaimilila pa nthawi ya mavuto. Masiku akumbuyoku 
azibambo ambili ndiwo anali kulamulila ndi kutsogolela masukulu ambili. 
Koma masiku ano zinthu zili kusintha pang’ono pang’ono cifukwa azimai 
nawonso alikupatsidwa udindo wotsogolela | anzao mzinchito 
zosiyanasiyana mu Zambia. 

SANKHO PA NCHITO 

Vuto losowa ufulu silikhudza atsikana okha mmasukulu komanso azimai 
mmalo anchito. Azimai amafunika kukhala odzicepetsa pa nchito 
kulingana ndi mwambo wacikuda. Ncifukwa cake azimai ambili amagwila 
nchito za pansi monga za ukalaliki ndi ukalemba pamene azibambo 
amapatsidwa nchito za pamwamba zimene zimawathandiza kupita 
patsogolo ndi maphuzilo ndiponso kupatsidwa udindo wotsogolela. 
Ngakhale kuti masiku ano azimai ena nawonso akupatsidwa udindowu, 
ciwelengelo cawo ndi cocepa kwambili. Mwacitsanzo mdziko la Zambia, 
simunakhaleko mtsogoleli (pulezidenti) wamkazi kucokela nthawi imene 
Zambia inatengela ufulu mcaka ca 1964. Monga momwe Katebe (2014) 
analemba mupepala lonena pa za azimai amene anasankhidwa kukhala a 
phungu mnyumba ya malamulo pa 12 September, 2014, azimai okwanila 
20 cabe pa anthu 158 ndi aphungu mnyumba ya malamulo mdziko la 
Zambia. Ici cimatanthauza kuti aphungu 138 mnyumba ya malamulo ndi 
azibambo. 

Cinanso ndicakuti makampani ambili akuluakulu, monga mabanki, 
maunivesiti, atsogoleli ambili ndi azibambo. Mwacitsanzo, kucokela 
mmene Unwersity of Zambia, inakhazikizidwa, mcaka ca 1966, kulibe mai ndi 
mmodzi yemwe amene anapatsidwa udindo wotsogolela sukuluyi. Azimai 
okwanila awili cabe ndiwo anapatsidwa mwai wokhala atsogoleli aciwili pa 
sukuluyi. Cinanso ndi cakuti aphunzitsi akazi pa sukuluyi ndi wocepa 
kwambili. Azibambo ambili mdziko la Zambia ndi amene amatsogolela 
masukulu a masekondale ndi mapulaimale ngakhale kuti azimai ndiwo 
ambili mdziko. Azimai ambili amene ali paudindo sapatsidwa ulemu 
kwenikweni ndi anchito ena amuna. Amuna ena amataya ulemu 
mmakambidwe awo cifukwa safuna kutsogololedwa ndi mkazi. 

Nthawi zina, munthu wamkazi angafike pa nthawi yoti iye nkupatsidwa 
udindo wa pamwamba koma cifukwa cakuti wakhala ndi mimba, undindo 
uja umapatsidwa kwa munthu wina. Azibambo ndi amene amakhala ndi 
mwai wopatsidwa udindo umenewu ngakhale kuti nthawi zina iwo ali ndi 
maphunzilo osakwanila. Sankho lotele limabweletsa citukuko ca dziko 
kumbuyo. Mkazi safunika kulandidwa mwai wotsogolela cifukwa cakuti ali 
ndi mimba. Kukhala ndi mimba sicifunika kukhala cilango colanda mkazi 
ufulu wott tye nkupatsidwa udindo. Azimai, monga azibambo, nawonso ali 
ndi ufulu wopatsidwa udindo ngati iwo ali ndi maphunzilo ndi mapepala 
oyenela. Nthawi zina azimai amapita mmayeso osiyanasiyana pofuna 

nchito. Ena samapatsidwa nchito ngakhale kuti ali ndi mapepala ofunikila 
ngati akana kucita zadama ndi wolemba nchito pa nchitopo. Ena 
samakhala ndi mwai wopatsidwa nchito ngati maonekedwe awo ndi 
osakoka mtima azibambo. Ngakhale azimai ena ndi osakongola nkhope, ali 
ndi luso ndiponso nzelu zoti iwo nkutsogolela anzao bwino. Olemba 
nchito amaiwala kuti mulungu samana zonse. Ncifukwa cake aCewa amati 
ukaipa dziwa nyimbo’: kutanthauza kuti ngati munthu ulibe maonekedwe 
abwino ufunika kudziwako cinthu cimodzi cimene anthu angakhumbile 
mu umoyo wako. 

Nthawi zina miyambo nayonso imabweletsa mavuto pakati pa azimai 
pa nchito. Kucokela kale lomwe, azimai ali ndi nchito zawo ndipo 
azibambo nawonso ali ndi zinchito zawo. Azimai ambili amene sanapite 
patsogolo ndi maphunzilo ndi amene amagwila nchito zamalonda. Iwo 
amakonda kugulitsa malonda awo mmisika. Mmatauni ndi mmidzi mowe 
misika imeniyi imapezeka. Ndipo malonda amene azimai amakonda 
kugulitsa ndi malonda monga ndiwo zamasamba, cimate ndi thelele. 
Amagulitsanso kapenta, nsomba zouma, nzimbe, nthoci, ndi zina zace. 
Azimai amene anatukuka pa nchito za malonda amagulitsanso zinthu 
monga mbatatisi ndi mpunga. Negakhale nchito zogulitsa pamsika 
zimadziwika kuti ndi za azimai, masiku ano azibambo nawonso 
amapezekapo. Ici cimatanthauza kuti azibambo ali ndi njila zambili zimene 
iwo amapezela ndalama kusiyana ndi azimai. Azibambo amene amapezeka 
pa msika pamodzi ndi azimai amalandilidwa popanda vuto namacitila 
malonda pamodzi ndi azimai. Apa tikuona kuti azibambo ali ndi ufulu 
wogwila nchito mmalo osiyanasiyana kopanda vuto. Koma azimai 
sangapezeke mmalo onse anchito mmene mumapezeka azibambo monga 
mmalo omanga manyumba ndi kukumba miyala pa migodi. Nchito 
yomanga nyumba ndi nchito imene imadziwika kuti ndiyovuta. Kotelo kuti 
azimai ambili satengako mbali. 

Nchito yokumba miyala pamigodi ndi ina mwa nchito zimene 
zimadziwika kuti ndi za cimuna. Azimai sagwilako nchito zimenezi cifukwa 
ca kulimba kwa nchito zake. Nchito zina monga kukonza magalimoto ndi 
udokotala nazonso zinali kudziwika kuti ndi nchito za amuna. Popeza 
masiku ano azimai nawonso akugwilako nchito zimenezi, onena amafuna 
ndithu kuonetsa kuti ngakhale ndi nchito za azibambo koma azimai 
nawonso aliko amene amagwila nchitozo. Ncifukwa cake pofuna kuonetsa 
kusiyana onena amati makanika wamkazi kapena dokotala wamkazi 
cifukwa nchito zimenezi ndi nchito zimene zinali kugwilidwa ndi amuna 

okhaokha kale dziko la Zambia likadali mwana. Cimodzimodzi, amuna 
amene amagwila nchito za unasi amaitanidwa kuti anasi amuna cifukwa 
nchito yosunga odwala ndi nchito imene inali kugwilidwa ndi azimai. Mau 
amene agwilitsidwa nchito ponena nchito zimene anthu akuewila 
nawonso amaonetsa sankho. Cifukwa ca sankho limeneli anthu ambili 
odwala akapita kucipatala samafuna kuonana ndi dokotala wamkazi. 
Kulingana ndi maganizo a anthu amenewa, dokotala wammuna ndiye 
dokotala weniweni amene amadziwa nchito. 

Sankho pakati pa azimai ndi azibambo silipezeka pa nchito pokha 
komanso mmalo okhalamo ndi mmene anthu amagwilitsila mau 
mmakambidwe awo. Anthu pofuna kulankhula nkhani zina kapena 
kuweluza mlandu amagwilitsa nchito mau okuluwika amene amachedwa 
kuti miyambi. Miyambi imeneyi nthawi zina nayonso imadzetsa sankho 
pakati pa anthu. 


MIYAMBI YODZETSA SANKHO 

Monga tanenela mndime yostilizayi, miyambi ndi mau okuluwika imene 
imagwilitsidwa nchito pofuna kunena pacinthu, kuweluza mlandu kapena 
kupeleka phunzilo pa zinthu zosiyanasiyana. Kambilimbili, miyambi 
imagwilitsidwa nchito pofuna kuphunzitsa munthu yemwe walakwa 
kapena kuthetsa vuto pakati pa anthu. Nthawi zina imanenedwa pofuna 
kuonetsa kusiyana kumene kulipo pakati pa azimai ndi azibambo. 
Ngalande (2013) analemba zamiyambi yosiyanasiyana ndi mmene anthu 
amagwilitsila nchito miyambiyo. Popeza miyambi imagwilitsidwa nchito 
mnjila zambili, mu ndime iyi tidzayesa kupatsa zitsanzo za miyambi imene 
anthu amagwilitsa nchito pofuna kuonetsa sankho pakati pa azimai ndi 
azibambo mmalo okhalamo. Mwambi woyamba umene uwonetsa sankho 
umanena kuti: 


3. Mwana wa mzako n’kasambe kumanja wako n’kazidya. 


Mwambi uwu umagwilitsidwa nchito ponena za makhalidwe a azimai ena 
oipa mitima amene safuna kusunga kapena kusamala ana a anzawo koma 
two amakonda kusakha, amazikonda ndipo salingalila zosowa za anzao 
ena. Ndizoona kuti kuli azimai ena oipa mtima omwe samafuna 
kuthandiza kapena kusunga ana aanzao. Komanso kulinso azibambo oipa 
mitima omwe safuna kusunga ana amunthu wina. Koma kulibe mwambi 


18 


umene umanena za makhalidwe a umbombo pakati pa azibambo. 
Azibambo ena ndi aumbombo kwambili cifukwa iwo amamana ndi ana 
awo omwe. Iwo sasiya ndalama kapena zakudya zokwanila panyumba. 
Iwo akaona kuti panyumba pali thelele amapita kukagula cakudya cabwino 
nadya two wokha. Ngakhale kuti anthu akudziwa za umbombo wotele, iwo 
sanena kanthu pa umbombowu. 

Anthu ambili amakonda kunene zoipa zomwe azimai amacita kusiya 
zoipa zimene azibambo amacita. Mwacitsanzo, azibambo ambili sasunga 
malonjezo awo apacikwati. Amalumbila kuti adzakonda mkazi wao mpaka 
imfa. Koma mkazi wao akali moyo ena mwaiwo amakwatila mkazi wina 
kapena kukhala ndicisumbali. Iwo amafuna kuti mkazi wao amvetsetse 
cifukwa cakuti two ndi amuna. Azimai ambili amafela mkati nasunga 
cinsinsi pofuna kusunga cikwati cao. Koma ngati mkazi ndiye amene 
wakhala ndicisumbali, cikwati cimatha mwamsangamsanga. Azimuna 
amapatsidwa mphamvu zocita zinthu zadama cifukwa mwambo umatelo 
popitila mu miyambi imene imafuna kuteteza mkhalidwe wao monga 
mwambi uli pansipa: 


4. Cigololo ndi wamkazi. 


Mwambi umenewu umatanthauza kuti mkazi ndiye ali ndi mphavu yoti 
cigololo cicitike. Ngati mkazi wakana, cigololo sicingacitike. Mwambi 
umenewu ungayelekezedwe ndi mwambi wa ciBemba umene umanena 
kuti “acende wa mwaume tautoba ing’anda” kutanthauza kuti cigololo ca 
mwamuna sicipasula nyumba. Mwambi umenewu umapatsa mphamvu 
amuna kumacita zadama cifukwa iwo amadziwa kuti pamene cinsisi cao 
cadziwika mkazi ndiye adzasekedwa ngakhale kuti cigololo ndi anthu awili. 
Palibe mwamuna, mkazi sangacite zadama ndipo palibe mkazi mwamuna 
nayenso sangacite zadama. Molingana ndi mwambo wa anthu akuda, 
mwamuna ndiye amafuna mkazi. Koma molingana ndi mwambi umenewu 
ngati onse mkazi ndi mwamuna agwidwa ali kucita zadama, mbili yamkazi 
ndi imene imaulutsidwa kwambili. Onena amati, “aujee anawagwila cigolole”, 
kuchula dzina la mkazi. Ndipo ngati mwamuna okwatila ndi mkazi 
okwatiwa agwidwa ali kucita zadama, mkazi amasekedwa ndi kunyozedwa 
kuposa mwamuna. Ambili azimai amapilikitsidwa mcikwati cifukwa cavuto 
limeneli. Koma mwamuna wokwatilayo akapempha cikhululukilo, cikwati 
cake sicitha ndi mkazi wake. Ikacitika nkhani yoteleyi azimai 
amakhululukila azimuna awo napitiliza kukhala bwino panyumba pawo. 

Cifukwa ca miyambi yotele, azimuna amapatsidwa mphamvu zocita 
cigololo pozindikila kuti dzina la mkazi ndilo limene lidzaonongeke. 
Neifukwa cake azimai ambili amakhala alibe ufulu ndi mtendele mu 
zikwati zao. Matenda akatengela naonso amapita patsogolo cifukwa ufulu 
weniweni woti azimai angathetse cikwati cawo cifukwa ca uciwelewele wa 
amuna awo ndi wocepa kwambili. Ambili amafela mkati pofuna kuteteza 
amuna awo. Mwambi wina wolingana ndi mwambi wa ciwiliwu ndi: 


5. Anakazi ni matuvi a mbuzi. 


Mwambi uwu ndi wa mu ciNsenga, cinenelo cimene cimapezeka ku dela la 
ku mmawa kwa dziko la Zambia ku boma la Chipata ndi Petauke. Mwambi 
umenewu umatanthauza kuti “kag? ndi matuvi a mbuzi”. Molingana ndi 
zimene analemba Ngalande (2013) pa nkani yokhudza miyambi, mwambi 
umenewu umayelekeza akazi ngati matuvi a mbuzi cifukwa matuvi 
amenewa ndi ostyana ndi matuvi a nyama zina monga ng’ombe ndi 
nkhumba cifukwa amakhala owulungana, otaikana ndipo ambili. 
Tanthauzo lenileni la mwambi uwu ndi lakuti akazi ndi ambili monga 
matuvi a mbuzi. Ngati mkazi umodzi wakana mwamuna kapena afuna 
kukula mutu mnyumba, mwamuna safunika kuvutika mumtima cifukwa 
aliko akazi ena ambili ndipo okongola kupambana yemweyo. Mwambiyu 
umagwilitsidwa nchito pofuna kulimbitsa amuna amene amakanidwa 
akafuna mkazi ndiponso amuna amene amafuna kupondelezedwa ndi 
akazi awo. 

Mwambiwu umaphunzitsa amuna kukhala ndi mtima wodzitama ndipo 
wosasamala mmene akazi amamvela cifukwa iwo angafune mkazi aliyense 
ndipo angapilikitse mkazi wawo nthawi iliyonse ngati iye akukula mutu. 
Amuna amapeza cilimbikitso ca mtima mmwambiwu cifukwa iwo sangafe 
ndi mtima kapena kuda nkhawa cifukwa ca mkazi. Iwo amaona munthu 
wamkazi ngati cithu cimene iwo angataye ndi kudoba nthawi iliyonse. 
Cifukwa cakakambidwe kotele, akazi ambili amakhala ngati akapolo 
opanda ufulu mzikwati zawo poopa kuti amuna awo angawaleke ndi 
kukwatila mkazi wina. Mwambi winanso mu ciNsenga umene umanena za 
makhalidwe ndi ufulu wa azimai ndi azibambo ndi: 


6. Ucende ni matuvi opoza kutali. 

Mwambi uwu umatanthauza kuti “acende ndi matuvi oponya kutah”. Negalande 
(2013) ananena kuti ucende umayelekezedwa ndi matuvi cifukwa cakuti 
matuvi sicinthu cabwino kucipenya kapena kukhala naco pafupi. Anthu 
kalelo amapita kuchile lakutali kukazithandiza kapena amakumba 
zimbudzi. Nthawi zino manyumba ambili ali ndi zimbudzi zamadzi zimene 
sizimasunga dothili. Mwambi umenewu umatanthauza kuti ucende sicithu 
cabwino. Kulibe mkazi kapena mwamuna amene angakondwele ngati 
okondedwa wake wagwidwa ali kucita ucende. Ucende uli ngati cinthu 
conyansa kucipenya ndipo anthu atsimikiza kuipa kwake. Negakhale zili 
tele mwambiwu umabvomeleza amuna kucita ucenda malinga ngati acitila 
kutali kumene mkazi wao sangadziwe. Miyambi yonseyi siithandiza 
kubweletsa ufulu ndi mtendele mu umoyo wa azimai. Azimai amakhala 
onzunzika mu mtima ndipo amasowa ufulu mmanyumba ndi mzikwati 
zawo. Mwambiwu umagwilitsidwa nchito kwambili ngati mwamuna 
amakhala ndi zisumbali pafupi mosabisa konse. Masiku ano azibambo ena 
amagwilila ana a mnyumba mwao mwacikakamizo. Azimuna amene ali ndi 
mkhalidwe wotele amawaweluza pothilapo mwambi umenewu. 

Azimai akadandaula pamakhalidwe a azimuna awo, oweluza 
amagwilitsa nchito mwambiwu. Zonsezi sizithandiza azimai. Azimai 
amakhala okwinya komanso cifukwa amafuna kusunga cikwati cao, 
amafela mkati. Azibambo amapatsidwa ufulu wocita zosayenela kupitila 
mu miyambi kotelo kuti ucende umavomelezedwa kwa azibambo osati 
kwa azimai. Cinanso miyambi nayonso imadzesa sankho pa makhalidwe 
pakati pa azimai ndi azibambo. 

Ngakhale kalelo zinali tele, azimai ambili masiku ano acangamuka. 
Akadziwa kuti mwamuna wawo wayenda ngati ‘fis7, iwo amamupilikitsa 
kapena kukampeleka kukhoti kuti cikwati cithe. Mwacitsanzo, masiku 
akumbuyoku, mu Zambia munali lamulo lonena kuti mkazi amene ayenda 
ndi mwamuna wamwini afunika kuzengedwa mlandu umene unali 
kuchedwa kuti ‘warriage interferance pa cingelezi kutanthauza kuti iye 
akusokoneza cikwati ca munthu wina. Masiku ano lamulo limeneli 
linacotsedwapo kutanthauza kuti azimai alibe citetezo cokwanila mzikwati 
zao. Mbali ina imene azimai ndi azibambo amapeza vuto ndi nchito ya 
umutekenya. 

SANKHO PA NCHITO YA UMUTEKENYA 

Kalelo azibambo ndi amene anali kugwila nchito ya umutekenya ndipo 
ndiwonso anali ndi magalimoto. Koma masiku ano azimai nawonso 
amagula ndikuyendetsa magalimoto awoawo. Anthu ambili pamene 
akufuna kugulitsa magalimoto omwe anali kuyendetsa amakonda kunena 
kuti galimotoyo inali kuyendetsedwa ndi mai pacingelezi amati ‘“dady driven 
vehicle’. Nthawi zina mau amenewa ndi azoona koma nthawi zinanso 
mauwa agwilitsidwa nchito kuti galimotolo igulidwe mwamsanga. Mau 
amenewa amasonyeza kuti magalimoto amene amayendetsedwa ndi azimai 
amayendetsedwa mosamala. Ngakhale kuti ogulitsa magalimoto 
akuzindikila kuti azimai ambili amasamala kasungidwe kamagalimoto awo, 
mdziko la Zambia, amutekenya ambili makamaka aamuna amagwilitsa mau 
oipa pofuna kunena mmene azimai amadekhela mtima akamayendetsa 
magalimoto awo pamseu. Ambili amati; ‘onani ndi mzimai amene ali 
kuyendetsa galimoto. Waiwala kuti aii pamsen. Tye akuona ngati ali kunyumba.’ 
Enanso amati, onani ndi mkazi ali kusiteling’t. Waiwalako, akuona ngati akudya 
nsima! 

Zitsanzo zapatsidwa pamwambapa zikusonyeza kuti, azibambo ambili 
akali nawo maganizo onena kuti mzimai amafunika kupezeka panyumba 
osati kumayendetsa magalimoto pamseu. Ncifukwa cake amagwilitsa mau 
monga wkuona ngati ali kunyumba’.. Cinanso tikaona mau otsatila omwe 
agwilitsidwa nchito mcitsanzo caciwili ndi ‘Ausitelingi’, Mau amenewa 
abwelekedwa mu cingelezi (steering) pofuna kuonetsa kuti kuyendetsa 
galimoto simalo a munthu wamkazi. lye wabweleka cabe malowa cifukwa 
malo ake ndi kucipinda kophikila kapena kodyela nsima. Kulankhula 
kotele kumasonyeza sankho limene azibambo ambili akali nalo pa azimai. 
Iwo amaona kuti mzimai sangayendetse galimoto pamseu cifukwa iye 
amafunika kukhala kumbuyo kwagalimoto ndi kumasusunthila ana. 

Sakho pakati pa azimai ndi azibambo limaonekanso ngati pamseu 
pacitika ngozi imene ikukhudza anthu awiliwa. Ngakhale kuti olakwa ndi 
bambo, tye amafuna kusambila mlandu mtekenya wamkazi. Amacita 
zimenezi pofuna kuonetsa kuti munthu wamkazi safunika kuyendetsa 
galimoto. Koma ngati ndi bambo wasokoneza pa museu, onena amati, ndi 
ngozi. Akazi amanenedwa kupambana amuna pa mseu. Izi zimacitika 
cifukwa cakuti amuna ambili samvetsetsa kuti azimai naonso ali ndi ufulu 
woyendetsa magalimoto pamsewu monga azibambo. Anthu ambili akali 
ndi maganizo onena kuti malo amuthu wamkazi ndi panyumba. 

Ngakhale azimai ambili ndi amutekenya mu Zambia, amene 
amayendetsa magalimoto kapena mabasi amene amanyamula anthu ndi 
owelengeka kwambili. Masiku akumbuyoku, anthu ambili anali kuti 
akazindikila kuti mutekenya wabasi ndi mkazi, ena amatuluka mubasimo 
cifukwa cakuti analibe cikhulupililo mwa iye. Mdziko la Zambia azimai 
amene amayendetsa ma basi ndiwocepa kwambili. Ndipo akazi amenewa 
sayendetsa mabasi akuluakulu amene amanyamula anthu mmizinda 
yostyanasiyana. Pamene ndinafunsa mtekenya wina wamkazi mmenene 
amapezela nchito yaumutekenya, iye anati: 


Nchito imeneyi siyapafupi ayi cifukwa anthu ambili alibe 
cikhulupililo mu mutekenya wamkazi. Kukhala mutekenya 
wamkazi, ufunika kukhala wolimba ndipo wosula zokamba za 
anthu. 


Kucotsako nchito yoyendetsa mabasi, azimai ena amagwila nchito 
yoyendetsa matakisi. Awa ndi magalimoto amene amanyamula anthu 
kucoka pamalo amodzi kupita kumalo ena. Anthu ambili amene 
amayang’anila nchito yotele, amalemba nchito anthu amuna osati akazi. 
Akazi nawonso ambili safuna kugwila nchito imeneyi mu Zambia cifukwa 
cakuti iwo ndi azimai ndipo, m’malingana ndi mwambo wamakolo, malo 
awo ali pa nyumba osati pamsewu. Iwo amafunika kusunga nyumba zawo 
mwaudongo ndipo amafunika kuona kuti ana nawonso akusungidwa 
bwino. Pokhala mai wa panyumba, iwo amayenela kuona kuti cakudya 
cilipo cokwanila pakhomo kotelo kuti nchito zina monga zoyendetsa 
matakisi zimakhala zovuta kwa azimai. Cifukwa cakucepa kwa nambala ya 
azimai amene amayendetsa matakisi mu Zambia, azimai ndi azibambo 
oyendetsa magalimotowa anafunsidwa kunena zifukwa zimene 
zinapangitsa azimai ambili kusatengako mbali kunchito imeneyi. 
Mwacitsanzo mmodzi mwa amutekenya amuna ananena motele: 


Azimai safunika kugwila nchito imeneyi cifukwa ndi nchito 
yovuta. Nthawi zina timanyamula zigawenga kapena matsotsi 
ndipo mkazi sangakwanitse kugonjetsana nawo anthu amenewa. 
Ine pa ine ndekha sindingavomeleze mwana wanga wamkazi 
kapena mkazi wanga kukhala mutekenya wa matakisi. 


Tikaonetsetsa mau amenewa, tiona kuti ngakhale anthu amanena kuti 
azimai ali ndi ufulu wocita zimene iwo akufuna, ufulu weniweni palibe 

cifukwa cakuti azibambo ena ndi amene amasankha nchito zimene iwo 
akuganiza kuti akazi awo angacite. Iwo akali nawo maganizo osankha 
nchito zimene azimai awo afunika kugwila. Cinanso amutekenya ena 
pamene anafunsidwa maganizo awo pa ufulu wa azimai kuyendetsa 
matakisi, iwo anati: 


Muno mdziko lathu la Zambia zinthu zambili zasintha. Ine 
siningaletse mkazi wanga kukhala takisi dalaiva ngati iye afuna. 
Cacikulu ndi cakuti afunika kudziwa kuti iyi nchito siyapafupi ayi. 
Nthawi zina dzuwa limalowelamo osapangako ndi kakhobili 
komwe ayi. Nthawi zinanso timanyamula zigawenga. Ine 
ndingamumasulile kuti pokhala mkazi azimuna nthawi zina 
angafune kucita nawe zadama ndipo ufunika kulimba cifukwa 
azimai ambili amaphedwa ngati iwo akana kucita zadama ndi 
munthu amene iwo anyamula. 


Mau monga amene anenedwa apa akusonyeza kuti, azibambo ena 
analandila uthenga wa ufulu wa azimai ndipo iwo alibe vuto kuvomeleza 
azimai awo kugwila nchito zimene zinali kudziwika kalelo kuti ndi 
zacimuna. Kwa iwo cofunikila kwambili ndi cakuti mzimai amene akufuna 
kugwila nchito monga yoyendetsa matakisi afunika kukhala olimba ndipo 
wachelu cifukwa zovuta za pa mseu ndi zambili. Tikaona mayankho a 
azibambo makumi awili amene anafunisidwa pa zimene iwo akuganiza pa 
nchito yoyendetsa matakisi azimai, tipeza kuti asanu ananena kuti iwo 
analibe vuto kuti azimai nkugwila nchito zimene zinali kudziwika kuti ndi 
za azibambo kale. Ndipo enanso khumi ndi asanu ananena kuti iwo 
sangavomeleze makamaka akazi awo kugwila nchito zotelezi cifukwa 
nchitozi ndi zovuta ndipo siziyenela azimai. Molingana ndi amuna ena, iwo 
amakhulupilila kuti azimai safunika kugwila nchito zolimba cifukwa ca 
mmene matupi awo anapangidwila. Kunena koteleku kumavomeleza 
zimene Aristotle ananena kuti Azimai ndi wofoka ndipo akakhala ndi 
mimba amapita mmavuto osiyanasiyana. Ena amamva ee 
ndipo angacite ngozi pamseu. 

Enanso ananena kuti nkhani zonena za ufulu wa azimai zabweletsa 
mavuto mu mabanja ambili. Azimai sapatsa ulemu azimuna awo ndipo 
mwambo wa anthu waonongeka. Iwo pofuna kuthandiza azikazi awo, 
amawayambitsa malonda ena amene angathandize kupeza ndalama 
mwaubwino kopanda ziopyezo monga zimene iwo anali kupitamo. Ici 
cikusonyeza kuti ngakhale uthenga unafalitsidwa wonena pa za ufulu wa 

azimai, sianthu onse amene abvomelezana nawo uthenga umenewu 
cifukwa ena adakali kuona cifunilo coteteza mtundu wa azimai kumavuto 
ophedwa, kuvulazidwa kapena kugonedwa mwacikakamizo. Nchito ina 
imene azimai adakali ocepa ndi nchito yoyendetsa malole. 

Magalimoto ena amene amanyamula katundu wamalonda ndi malole. 
Amutekenya ambili amene amayendetsa magalimotowa mu Zambia ndi 
azibambo. Azimai pa two wokha amaopa kuyendetsa magalimoto awa. 
Mantha amenewa ndi cifukwa cosiyanitsa kugawa kwa nchito pakati pa 
azimai ndi azibambo. Nchito yoyendetsa malole imadziwika kuti ndi 
nchito yovuta ndiponso yoopsa. Kudela lakumawa kwadziko la Zambia, 
muboma la Chipata, anthu amagwilitsa nchito njinga kunyamula anthu ndi 
katundu. Azimai ambili amadziwa kuchova njinga. Koma pakali pano 
azimai okwanila awili cabe ndiwo anagwapo kugwila nchito imeneyi. 

Mmalo ena mu Zambia anthu amagwilitsa nchito ma _ wilibala 
kunyamula katundu wa anthu kupeleka kumalo komwe two atumidwa. 
Azimuna ndi amene amagwila nchito imeneyi. Azimai sagwilako nchito 
imeneyi cifukwa iwo amakhulupilila kuti nchito imeneyi imafunika anthu 
amphamvu. Ici cikusonyeza kuti sankho nthawi zina limacokela kwa iwo 
wokha azimai cifukwa camaganizo onena kuti mwamuna pokhala mutu 
mnyumba, tye amayenela kufuna ndalama pa nyumba. Nthawi zina azimai 
amasankha nchito zogwila cifukwa ca ciphale cosankha nchito zimene iwo 
amaona kuti angagwile. Ncifukwa cake azimuna ambili ndi amene 
amanyamula anthu pa njinga kuwapelaka kumalo osiyanasiyana ndipo 
amagwilitsanso nchito mawilibala kunyamula katundu kukapeleka kumalo 
kumene iwo atumidwa. 

Mmalingana ndi mwambo wa anthu a mitundu yosiyanasiyana mu 
Zambia, amuna ndiwo amene amafunika kuyendetsa mabasi, matakisi 
kapena malole. Amuna ndiwonso amafunika kugwila nchito zocititsa 
thukuta monga kuchova njinga ndi kuyendetsa mawilibala. Azimai safunika 
kugwila nchito monga yoyendetsa malole, mabasi ndi matakisi cifukwa ca 
zovuta zimene zimapezeka mazinchito zimenezi. Oyendetsa mabasi 
akuluakulu mwacitsanzo, amaonekela panyumba patapita masiku angapo 
mmalinga ndi kumalo kumene iwo anatumidwa kukagwila nchito. 
Amutekenya amalole two amaoneka panyumba nthawi zina patapita 
mwezi—cinthu cimene mwambo subvomeleza munthu wamkazi kuti acite. 

MAU OTSILIZA 

Potsilizila, tiona kuti azimai ambili mu Zambia sadziwa za ufulu wao 
wacibadwidwe. Kusiyana kwa ufulu pakati pa azimai ndi azibambo 
kukalipo kwambili mmasukulu, pa zinchito ndi mmalo ena. Cinthu 
cimodzi cimene cimadzetsa kusiyana kwa ufulu pakati pa azimai ndi 
azibambo ndi mwambo wa makolo umene unagawa nchito zimene 
zimachedwa zacikazi ndi zimene zimachedwa zacimuna. Amuna ena 
savomela kutsogololedwa ndi azimai. Enanso amuna savomela kugwila 
nchito pamodzi ndi azimai mmagulu awo anchito, monga nchito ya 
umutekenya cifukwa iwo anatsimikiza kuti umutekenya simalo amene 
azimai amayenela kupezeka. Azimai amafunika kusunga nyumba zawo 
bwino osati kumakhala pa mseu. 

Magulu a anthu nawonso anagawa nchito za azimai ndi nchito za 
azibambo. Cifukwa ca kugawa nchito kumeneku, azimai alibe ufulu 
weniweni woti iwo angagwile nchito zimene zimadziwika kuti ndi 
zacimuna. Nchito monga zoyendetsa mabasi, malole ndi matakisi 
zimadziwika kuti ndi nchito zacimuna. Makamaka nchito zocititsa thukuta 
monga kuchova njinga ndi kuyendetsa mawilibala ndi nchito zimene 
zimadziwika kuti ndi zacimuna. Mkazi amene amagwila nchito zotelezi 
amamuitana kuti ndi mwamuna. Cifukwa cakalankhulidwe ndi kagawidwe 
kanchito kameneka, azimai alibe mbali ku nchito monga zonyamula 
katundu pawilibala ndi panjinga. 

Ciphale cimene azimai ali naco naconso cimacepetsa mwai woti azimai 
nkugwila nchito zimene azibambo amagwila. Ici cikutanthauza kuti mwai 
wogwila nchito zosiyanasiyana monga zimene azibambo amagwila ndi 
wocepa pakati pa azimai cifukwa ca ciphale, umbuli pa nkhani ya ufulu 
wacibadwidwe, mwambo wa makolo, sankho ndi cilengedwe ca munthu 
wamkazi. Azimai nawonso paiwo wokha, samvelana ndipo amacitilana 
kaduka kotelo kuti kugwilizana kwenikweni panchito kudakali kocepa. 
Malingana ndi zimene zinafufuzidwa, dziko la Zambia lingatukuke ngati 
azimai adziwa za ufulu wacibadwidwe umene iwo ali nawo. Akatelo, iwo 
adzakhala ndi mphamvu zolankhula ngati sanakondwele ndi zonena za 
anthu kapena malipilo pa nchito imene akugwila. Kupata ufulu 
kudzathandiza azimai kugwapo pa nchito zacitukuko ca dziko. Ici 
cikutanthauza kuti azimai adzatengako mbali kunchito zimene azibambo 
amagwila kotelo kuti umphawi udzacepa. 

Cinanso ndi cakuti, ngati azimai adziwa za ufulu wosiyanasiyana, 
monga ufulu wokhala ndi zinthu zawozawo, ufulu wolankhula zakukhosi 

ndiponso ufulu wopita kusukulu, two sadzapondelezedwa ndipo kupita 
kusukulu kudzawathandiza kudziwa zinthu zambili zimene zidzawatukula 
mu umoyo wawo. Paja onena amati; ‘kuphunzitsa mwana wamkazi ndi 
kuphunzitsa dziko lonse’. Ici cimatanthauza kuti ngati mwana wamkazi 
waphunzila, anthu ambili adzathandizika cifukwa mkazi ndiye amene 
amasunga banja ndipo tye amadziwa zofunikila za ana onse akazi ndi 
amuna. Popeza akazi ndi amene amalima cakudya cambili, kupita kusukulu 
kudzawathandiza kudziwa njila za tsopano za ulimi ndipo dziko 
lidzatukuka. 

MLEMBI 


A Naomi Njobvu ndi aphunzitsi pa sukulu lalikulu la University of 
Zambia mcigawo ca zolemba ndi zilankhulo. Iwowa amaphunzitsa 
mmene anthu afunikila kulemba ndi kuyankhula — bwino. 
Aphunzitsanso mmene aphunzi afunikila kumvetsetsa zolemba za 
anthu ena, ndinso mopangila mau ndi mmene mauwa amapangila 
ziganizo. Ali ndi cidwi kwambili kumafufuza pa nkhani zokhuza 
azimai ndi azibambo ndi mmene mau _  opangidwawo 
angasankhanitsidwe kuti apange ziganizo zoyenela. A Njobvu 
analinso aphunzitsi a Cingelezi ndi ciNyanja ku sekondale sukulu 
kumbuyoko pamene anayambayamba nchito mcaka ca 1997. 


